Middelsstore stjertvinger med én eller to stjerter på bakvingen, den forreste stjerten er ganske kort og tannlignende, den bakerste tynn og nokså lang. Vingenes overside er mørkt brunlig med et blått metallisk felt ved roten, dette dekker gjerne omtrent halve vingeflaten, noe mer på bakvingen, og er litt mindre og mattere hos hunnene enn hos hannene. Undersiden er lyst gråbrun med omtrent tre noe uregelmessige og oppbrutte, hvitkantede, grå tverrbånd, og to oransje flekker ved bakhjørnet.